《西山杂咏 其二》
清代·王隼

山行入芳林，破寺孤猿坐。阴风殿角吹，门倾拾古锁。

金像剥须眉，画檐蛛网大。坏灶穴飞鼯，废井落残果。

房暗青燐生，墙缺翠萝补。断碑卧草间，字画苍苔裹。

猎人带禽归，入拨冷炉火。沈吟感盛衰，冉冉日西堕。

作者简介：（1644—1700）广东番禺人，字蒲衣。早年慕道术，一度为僧，旋入庐山，六、七年始归。喜弹琵琶，贫窘则琵琶声急。工诗，妻潘孟齐、女瑶湘亦能诗。有《大樗堂初集》、《岭南诗纪》、《梳山七书》等。私谥清逸先生。